Et flertal af Folketingets partier har i dag lavet en ny aftale om affaldssortering, som blandt andet betyder, at vi danskere skal til at sortere 10 forskellige typer affald. Formand for Reno-Nord, Kristoffer Hjort Storm, der samtidig er byrådsmedlem i Aalborg Kommune for Dansk Folkeparti, fortæller, at borgerne i Aalborg Kommune måske slipper for at skulle have en ekstra affaldscontainer stående udenfor, da Aalborg Kommune har besluttet at indføre en ny grøn pose til organisk affald, mens man fastholder en sort pose til restaffald. Begge poser kan kommes i samme container, for på Reno-Nord vil man med en optisk robot skille de organiske poser fra restaffaldet. - Vi besluttede i aftes, at vi fremover også sorterer organisk affald for sig. Nu kommer der også en grøn pose til organisk affald, mens de sorte poser er til restaffald, siger Kristoffer Hjort Storm. Kommunen håber at få lov Han forklarer, at i aftalen, der blev præsenteret i dag, står der ikke noget om en sådan praksis, men det håber Aalborg Kommune, at de kan få lov til, så de undgår ekstra molokker og affaldsspande hos borgerne. - Vi vil ikke til at grave flere molokker ned, så sorte og grønne poser skal stadig i restaffald-molokken, og vi har en forventning om, at det bliver skrevet ind i aftalen. Der er ikke rigtig andre, der gør det endnu, så vi tror, det er derfor, det ikke er med. Som formand for Reno-Nord håber jeg, at de andre kommuner vil følge trop, men det er op til dem, siger Kristoffer Hjort Storm.
En grøn pose til organisk affald skal automatisk sorteres fra restaffaldet. Det er i hvert fald ideen, som Aalborg Kommune håber kan realiseres.